google/wiki40b huggingface dataset:
Eduards Pāvuls

Biogrāfija

Eduards Pāvuls piedzima 1929. gada 7. jūlijā, Kārļa Pāvula un viņa sievas Annas ģimenē. Vecāki iepazinās Pirmā pasaules kara laikā. Eduards bērnību pavadīja Jūrmalā. 1949. gadā pabeidza teātra studiju J. Raiņa akadēmiskajā dailes teātrī. Kopš 1949. gada līdz 1984. gadam Eduards Pāvuls spēlēja J. Raiņa akadēmiskā dailes teātra izrādēs. 1953. gadā pēc Viljama Šekspīra traģēdijas tika iestudēta izrāde "Romeo un Džuljeta", kurā Pāvuls ieguva savu pirmo galveno lomu - Romeo. Džuljetas lomu atveidoja Vija Artmane. 1957. gadā Eduards Pāvuls debitēja kino, pirmā mākslas filma ar viņa piedalīšanos ir filma "Pēc vētras". Šajā paša gadā Pāvuls iegūst galveno lomu mākslas filmā "Zvejnieka dēls". Pavisam nospēlējis ap piecdesmit lomām teātrī un vairāk nekā sešdesmit kino.
Režisors Varis Brasla 1996. gadā uzņēma dokumentālo filmu "Kā tev klājas, Eidi?", kas tika veltīta Eduarda Pāvula mākslinieciskajai darbībai.
Eduards Pāvuls mira 2006. gada 14. jūlijā, 77 gadu vecumā. Apglabāts Salas pagasta kapsētā .
Edgars Zveja

Biogrāfija

Dzimis 1924. gada 19. februārī Liepājā ostas strādnieka ģimenē. Mācījās Liepājas mūzikas skolā, pēc Otrā pasaules kara beigām sāka dziedāt Liepājas Muzikāli dramatiskajā teātrī (1945-1950).
1950. gadā kļuva par Rīgas Operetes teātra solistu, līdztekus bija arī iecienīts estrādes dziedātājs. 
Miris 1986. gada 24. oktobrī Rīgā, apbedīts Raiņa kapos.
Venjamins Sozins

Biogrāfija

Pēc profesijas bijis grāmatvedis. Jaunībā dzīvojis Novgorodā, vēlāk pārcēlies uz Ļeningradu. Četras reizes piedalījies PSRS šaha čempionātu finālos. Augstāko rezultātu sasniedzis 1924. gadā, kad bijis 9. vietā. 1931. gadā dalījis pirmo vietu vienā no PSRS šaha čempionāta pusfināla grupām. 1924. gadā Sozinam piešķirts PSRS sporta meistara nosaukums, taču 1935. gadā tas atņemts, jo viņš nespējis šaha turnīros apstiprināt meistara nosaukumu.
Bijis šaha grāmatu autors, no kurām divas - Комбинации и ловушки ("Kombinācijas un lamatas") un Что каждый должен знать об эндшпиле ("Kas katram jāzina par galotni") piedzīvojušas arī atkārtotus izdevumus.
Devis nozīmīgu ieguldījumu šaha atklātņu teorijā. Sozina vārdā ir nosaukts variants sicīliešu aizsardzībā, kuru viņš pirmo reizi pielietojis 1930. gadā, un kuru savā laikā bija iecienījis Pasaules čempions šahā Roberts Fišers: 1. e4 c5 2. Zf3 Zc6 3. d4 cxd4 4. Zxd4 Zf6 5. Zc3 d6 6. Lc4.
Sarma Sedleniece

Šahistes karjera

Šahu sākusi spēlēt 13 gadu vecumā un jau pēc diviem gadiem uzvarējusi Latvijas jauniešu šaha čempionātā, kurā pēc tam vēl uzvarēja trīs gadus pēc kārtas (1955 - 1957). Arī Rīgas sieviešu šaha čempionātā tika uzvarēts četras reizes (1959, 1960, 1969 un 1970).
1968. gada Latvijas sieviešu šaha čempionātā Sarma Sedleniece kopā ar Ilgu Kļaviņu dalīja pirmo vietu, taču uzvarēja savu pretinieci papildmačā par čempiones nosaukumu. Pēc tam Sarma Sedleniece vēl divas reizes ieņēma vietu uz goda pjedestāla - 1971. gadā tika iegūta otrā vieta, bet 1972. gadā viņa ierindojās trešajā vietā.
1971. gadā "Daugavas" komandas sastāvā Sarma Sedleniece piedalījās PSRS komandu čempionātā.
Sarma Sedleniece ir arī pirmā Latvijas sieviešu korespondencšaha čempione (1969-1970).
Sarma Sedleniece ir pazīstama kā ilggadēja turnīru cīnītāja. Pēdējo reizi Latvijas sieviešu šaha čempionāta finālā viņa piedalījās 2003. gadā, bet 2011. gadā piedalījās starptautiskā meistara A.Vītoliņa piemiņas turnīrā Carnikavā.
Jari Litmanens

Klubos

Karjeru sācis dzimtās pilsētas Lahti komandā Reipas. 1991. gadā pievienojās Somijas titulētākajam klubam Helsinku HJK, tomēr tajā aizvadīja tikai vienu sezonu un 1992. gada sezonu uzsāka citā Somijas klubā MyPa.
1992. gada jūlijā parakstīja līgumu ar Nīderlandes vienību Amsterdamas "Ajax". Tajā aizvadīja septiņas sezonas, četras reizes kļūstot par Eredivisie čempionu. 1994.—1995. gada sezonā ar Ajax kļuva par UEFA Čempionu līgas uzvarētāju. Nākamajā sezonā kļuva par Čempionu līgas labāko vārtu guvēju, bet komanda aizkļuva līdz finālam, tajā piekāpjoties Turīnas "Juventus". 1995. gadā ieguva trešo vietu France Football prestižās balvas Zelta bumbas (Ballon d'Or) balsojumā.
1999. gada pārgāja uz Spānijas La Liga klubu FC Barcelona, ko tobrīd vadīja nīderlandiešu treneris Luijs van Gāls, pie kura Litmanens iepriekš bija spēlejis Ajax rindās. Tomēr savainojumu dēļ nespēja parādīt savu labāko sniegumu un 2001. gada janvārī komandu atstāja, pārnākot uz Anglijas Premjerlīgas klubu Liverpool. 2001. gadā Liverpool uzvarēja UEFA kausā, tomēr Litmanens nevarēja piedalīties finālā savainojuma dēļ. 2002. gada jūlijā atgriezās Ajax komandā, kur aizvadīja vēl divas sezonas, 2004. gadā vēlreiz uzvarot Eredivisie čempionātā.
Vēlāk ir spēlējis arī Vācijas klubā Hansa Rostock un Zviedrijas klubā Malmö FF, kā arī Somijas komandas FC Lahti sastāvā. 2008. gadā parakstīja līgumu ar Anglijas klubu Fulham, tomēr veselības problēmu dēļ nevienu oficiālu spēli tajā neaizvadīja. Karjeru noslēdza 2011. gadā Helsinku kluba HJK rindās.

Izlasē

Somijas izlasē debitēja 1989. gada 22. oktobrī draudzības spēlē pret Trinidādu un Tobāgo. Pirmos vārtus izlases labā guva 1991. gada 16. maijā spēlē pret Maltu. Litmanens bija Somijas izlases kapteinis no 1996. līdz 2008. gadam, kā arī vēlāk dažās atsevišķās spēlēs. Savu simto spēli izlasē aizvadīja 2006. gada 25. janvārī pret Dienvidkoreju. Kopumā izlases rindās nospēlēja 137 spēles un guva 32 vārtus. Pašlaik ir visvairāk spēles aizvadījušais un visvairāk vārtus guvušais Somijas izlases spēlētājs.
Mazovija

Mazovija (poļu: Mazowsze, latīņu: Mazovia) ir vēsturisks Eiropas reģions Polijas centrālajā daļā, Vislas vidustecē. Sākotnēji tā bija mazoviešu apdzīvota zeme, kuras galvenā pilsēta bija Plocka, vēlāk Varšava. Kaut arī Mazovija mūsdienās ir Polijas valsts centrs, vēsturiski tas ne vienmēr tā bijis. Pjastu agrīnās valsts kodols bija Lielpolija, bet Mazovijas kņazi bija Polijas lielkņazu (karaļu) vasaļi.
Feniletiķskābe

Atrašanās dabā

Atrodama augos kā vājas iedarbības augšanas hormons.
Feniletiķskābe, kas veidojas dzīvnieku organismā, savienojas ar glicīnu, rodoties fenacetūrskābei C₆H₅CH₂CONHCH₂COOH. Šādā veidā feniletiķskābe tiek izvadīta no organisma.

Iegūšana

Visvienkāršāk feniletiķskābi iegūt no benzilhlorīda, pārvēršot to par benzilcianīdu, ko pēc tam pārziepo:
C₆H₅CH₂Cl → C₆H₅CH₂CN → C₆H₅CH₂COOH

Īpašības

Feniletiķskābe ir nedaudz vājāka skābe par benzoskābi. Feniletiķskābes metilēngrupai piemīt augsta reaģētspēja, šo īpašību izmanto organiskajā sintēzē citu savienojumu iegūšanai.
Tramvaju satiksme Daugavpilī

Vēsture

Sabiedriskā transporta kustība Daugavpilī jau bija nepieciešama 19. gadsimta beigās. Jau no 1895. gada tika vestas sarunas par tramvaja sistēmas būvniecību. 1910. un 1912. gadā tika ierosināti tramvaja būvniecības projekti, bet līdzekļu trūkums un Pirmais pasaules karš plānus izjauca.
Lēmums par tramvaju sistēmas būvniecību tika pieņemts 1946. gada maijā, un jau 1946. gada 11. jūnijā tika uzsākta būvniecība. Tramvaju satiksme Daugavpilī tika atklāta 1946. gada 5. novembrī, tādējādi šī ir visjaunākā tramvaju sistēma Latvijā. Tramvaji kursēja maršrutā Maizes iela (tagad - g/p "Stacija")—5. augusta (tagad - Vienības) iela—Sarkanarmijas (tagad - 18. novembra iela)—Liepājas iela. Sliežu kopgarums bija 5,7 km, ekspluatācijā bija 10 "Fenikss" tipa vagoni. 
1947. gada novembrī tika atklāts sliežu ceļš 2,8 km garumā no Sarkanarmijas (tag. 18. novembra ielas) pa A. Pumpura un Aglonas ielu līdz vecajai Forštadtei, kur uzsāka maizes ceptuves būvniecību. Mēnesi vēlāk atklāja sliežu ceļu no tirgus līdz Cietoksnim. No 1951. gada tika uzsākta apgriešanās apļu izbūve tramvaju galapunktos. 
1960. gados tika izbūvēts sliežu ceļš līdz Brāļu kapiem, kas vēlāk tika pagarināts līdz Stropu ezeram. 1962. gada 16. novembrī tika atklāts sliežu ceļš no Sarkanarmijas (18. novembra) ielas līdz Ķīmiskās šķiedras rūpnīcai (mūsdienās - g/p "Butļerova iela"). 1970. gados posmā Stacija—Ķīmiskās šķiedras rūpnīca uzbūvēja otro sliežu ceļu. 1977. gadā tika uzbūvēts tramvaja loks Cietoksnī, nodrošinot tramvaju satiksmi posmā Stropi—Cietoksnis.
Kopš 2018. gada notiek 3. tramvaja līnijas pagarinājuma būvniecības darbi.

Tramvaju depo

Daugavpilī ir 2 tramvaju depo, viens atrodas Jātnieku ielā (reizē tas ir arī g/p "Butļerova iela" 1. un 2. maršrutam), kur tiek glabāts ritošais sastāvs un tiek veikti remonti, bet otrs - vecais depo - 18. novembra ielā, kur notiek tramvaju remontdarbi un krāsošana.
Vanadziņš (īsfilma)

Sižets

Stāsts par mazu puisēnu, zvejnieka dēlu Vanadziņu. Tēvs iet jūrā, puika paliek mājiņā divatā ar kaķi, un abi vakaros iet gaidīt tēvu mājās no jūras.
Pasvales līgums

Pasvales līgums ir kopīgs nosaukums trim līgumiem, kurus 1557. gada 5. un 14. septembrī Pasvalē noslēdza Polijas un Lietuvas valdnieks Sigismunds II Augusts, Livonijas ordeņa mestrs Vilhelms fon Firstenbergs un Rīgas arhibīskaps Brandenburgas Vilhelms. Šie līgumi izbeidza Koadjutoru karu starp Ordeni un arhibīskapu, ka arī izveidoja slepenu Livonijas ordeņa militāro aliansi ar Polijas-Lietuvas valdnieku. Pasvales līgums bija viens no iemesliem, kāpēc Ivans IV 1558. gadā sāka Livonijas karu.
Ordeņa un arhibīskapa starpā bija izcēlies Koadjutoru karš. 1557. gada 19. augustā Polija iejaucās konfliktā, piesakot karu Livonijas ordenim. Ap 80 000 kareivju liels poļu-leišu karaspēks augusta beigās ieradās Pasvalē. Ordenis tam pretī varēja likt 7000 vācu bruņiniekus, dažus tūkstošus mobilizēto zemnieku un ārzemju algotņus. Jau pirms kara pieteikšanas Livonijas landtāgs 12. jūnijā pieņēma lēmumu par miera delegācijas sūtīšanu pie Sigismunda II, taču karalis delegātus piekrita pieņemt tikai 31. augustā. 
5. septembrī karalis noslēdz divus līgumus – ar Rīgas arhibīskapu un Livonijas ordeni. Tajos atrunā robežjautājumus, tirdzniecību, sagūstīto koadjutoru atbrīvošanu. Ordenis noslēdz miera līgumu ar Rīgas arhibīskapu, izbeidzot karu, atbrīvojot ieņemtās pilis un samaksājot 60 000 dālderu kompensāciju. Karalis pieprasa Ordeņa mestram fon Firstenbergam personīgi ierasties Pasvalē, un ar zvērestu apliecināt parakstīto līgumu. 14. septembrī karalis un mestrs arī paraksta slepenu militāro savienību Krievijas uzbrukuma gadījumam. Tai bija jāstājas spēkā pēc 12 gadiem, kad beidzās Lietuvas-Krievijas pamiers, un bija sagaidāma kara atsākšanās. 1554. gadā ar Krieviju noslēgtajā 15 gadu pamiera pagarināšanas līgumā Ordenis bija apņēmies neslēgt militāru savienību ar Poliju. Tikmēr Ivans IV jau bija noslēdzis ilgstošus pamierus ar Poliju, un 1557. gada 2. aprīlī arī ar Zviedriju, tādējādi iegūstot brīvību karam pret Livoniju, kas sākās 1558. gada 22. janvārī.
Cerkas

Cerkas (latīņu: cerci) ir pāra piedēkļi uz kukaiņu vēdera pēdējā segmenta. Primitīviem kukaiņiem tie ir posmaini un virvjveidīgi, atgādina sarainas ūsas. Taču tādiem kukaiņiem kā spīļastes un dažas diplūras cerkas pārveidojas forcepsos, bet attīstītākiem kukaiņiem tās ir pavisam izzudušas.
Uvulārs nazāls līdzskanis

Atveidošana latviešu valodā

Latviešu valodā uvulārs nazāls līdzskanis visos gadījumos atveidojams ar burtu "n".
2019. gada Copa América

Grupu turnīrs

Visi spēļu laiki norādīti pēc vietējā laika (UTC−3).
Doņeckas Tautas Republika

Doņeckas Tautas Republika (DTR) (ukraiņu: Донецька Народна Республіка, krievu: Донецкая Народная Республика) ir Donbasa kara laikā 2014. gada 7. aprīlī separātistu pašpasludināta starptautiski neatzīta "republika" Ukrainā. 
Saskaņā ar Ukrainas Konstitūciju Doņeckas apgabala daļa, uz kuru pretendē DTR, ietilpst Ukrainas sastāvā. 
Ukraina uzskata ka DTR ir teroristiska organizācija.
Iedzīvotāju skaits, saskaņā ar pašpasludinātās republikas datiem, ir vairāk nekā 2,3 miljoni cilvēku. Lielākā daļa ticīgo ir pareizticīgie.
Aleksandrs Haritonovs

Biogrāfija

Vairākkārt pārstāvējis Krieviju Eiropas un Pasaules jauniešu šaha čempionātos, kuros izcīnījis trīs medaļas: zelta (2002. gadā Eiropas jauniešu šaha čempionātā U16 vecuma grupā), sudraba (2003. gadā Pasaules jauniešu šaha čempionātā U18 vecuma grupā) un bronzas (2003. gadā Eiropas jauniešu šaha čempionātā U18 vecuma grupā).
Daudzu starptautisko šaha turnīru laureāts, tajā skaitā uzvarējis vai dalījis pirmo vietu Rjazaņā (2001), Ostravā (2002), Jesenīkā (2002), Eforijā (Rumānija 2004, 2005).
Par panākumiem turnīros FIDE 2002. gadā Haritonovam piešķīrusi starptautiskā meistara (IM), bet 2006. gadā - starptautiskā lielmeistara (GM) nosaukumu.
Novadpētniecība

Novadpētniecība ir vietējās apkaimes (dzimtā ciema, pilsētas, pagasta) izpēte un zinātne par to. Ar novadpētniecību parasti nodarbojas — skolēni, attiecīgā teritorijā dzīvojošie iedzīvotāji, entuziasti. Iegūtā informācija dod plašu ieskatu par konkrētās teritorijas dabu, iedzīvotāju sadzīvi, folkloru, paražām, vēsturiskiem notikumiem, novadniekiem. Novadpētniecībā plaši izmanto lauku pētījumu metodes, intervijas, senu publikāciju izpēti.

Novadpētniecības darbs bibliotēkās

Novadpētniecības darbs bibliotēkās ir neatņemama sastāvdaļa, kas tiek veikts daudzu gadu garumā. Regulāri tiek fiksētas izmaiņas novada dzīvē. Bibliotēku uzdevums, kas nodarbojas ar novadpētniecību, ir — glabāt, apkopot un nodrošināt pieejamību materiāliem par novadpētniecības resursiem. Saglabājami ir materiāli, kas attiecas uz novada vēsturi, kultūras mantojumu, iedzīvotāju dzīvi un sasniegumiem. Bibliotēkās parasti ir īpaša vieta (istaba, stūrītis), kur tiek glabāti un ir pieejami ik katram entuziastam, materiāli par novadpētniecību.

Novadpētniecība muzejā

Ne katrs muzejs ir novadpētniecības muzejs. Kā piemēru var minēt — Daugavpils Novadpētniecības un mākslas muzeju. Muzejs atrodas Daugavpils centrā. Daugavpils Novadpētniecības un mākslas muzeja misija ir — vākt, glabāt, pētīt un popularizēt Daugavpils novada vēsturi, kultūru, mākslu un dabu, radīt vietējiem iedzīvotājiem cieņu pret garīgo mantojumu un tradīcijām, kā arī sniegtu zināšanas par novada nozīmi valsts dzīvē. Muzejs rīko dažādus pasākumus, kas saistīti ar novadpētniecību un ne tikai. Tam ir īpaša piebūve, kurā glabājas novadpētniecības materiāli (grāmatas, publikācijas un citi materiāli), katrs interesents var izmantot šos materiālus novadpētniecībā.
Blackout

Producēšana

2006. gada februārī tika paziņots, ka Britnija ir sākusi darbu pie sava jaunā albuma, kas varētu tikt izdots gadu vēlāk. Atsaucoties uz žurnāla People rakstu, Britnija pauda, ka viņas jaunā mūzika varētu atjaunot pašreizējo popmūzikas ainu, kura, pēc viņas domām, ir garlaicīga. Spīrsa uzsāka sadarbību ar producentu Danju, kad vēl gaidīja savu otru mazuli. Ierakstu veikšana sākās Lasvegasā un turpinājās Losandželosā. Vismaz viena no albuma dziesmām tika ierakstīta KMA Music studijā, Manhetenā. Savā oficiālajā mājaslapā, Spīrsa publicēja ziņu, kas vēstīja par jaunā albuma izdošanu 2007. gada beigās. 2007. gada augustā tika paziņots, ka Danjas producētais hits ”Gimme More” kļūs par albuma pirmo singlu.

Izdošana

“Blackout” ir pirmais Spīrsas albums, kura reklamēšana netika izvirzīta par prioritāti. Tika izsludināts konkurss “Britney Spears Wants a Piece of You”, kura dalībniekiem vajadzēja veidot singla “Piece of Me” videoklipus, izmantojot MTV video remikseri. Uzvarētāja noteikšanā piedalījās MTV, Jive Records un pati Britnija, vēlāk videoklips tika rādīts televīzijas kanālā TRL. Vēlāk tika izdota ”Blackout” deluxe edition versija, kas iekļāva papildus dziesmas — ”Outta This World”, ”Get Back”, ”Everybody” un singla ”Gimme More” remiksus.
ISO 3166-1

Rezervētie un lietotāju pievienotie kodu elementi

Papildus oficiāli piešķirtajiem kodiem saraksts var tikt paplašināts uz rezervēto kodu vai lietotāja piešķiramo kodu rēķina.
Par rezervētajiem sauc kodus, kuri lai arī nav iekļauti ISO 3166-1, tomēr tiek lietoti kādās ar ISO 3166 saistītās jomās. Tie tiek rezervēti kodēšanas sistēmas elastīgumam. Parasti rezervēti tiek arī atceltie kodi, kā arī kodi, kurus sev rezervē aizjūras teritorijas, starptautiskas organizācijas un nacionālas organizācijas.
Lietotāja piešķiramie kodi ir rezervēti dažādu individuālu lietotāju vajadzībām to vietējām, ar ISO 3166-1 saistītām lietotnēm. ISO 3166/MA šos kodus nekad neizmantos jauno kodu piešķiršanai.
Soļošana

Soļošana ir garas distances vieglatlētikas disciplīna. Soļošana atšķiras no skriešanas ar to, ka soļojot nepieciešams veikt soļu secību tā, lai ar cilvēka aci nebūtu saskatāma kontakta zaudēšana ar zemi (vismaz vienai kājai vienmēr jābūt kontaktā ar zemi). Uz priekšu izvirzītajai kājai jābūt iztaisnotai (t.i. nesaliektai ceļgalos), sākot ar pirmo pieskārienu zemei. Noteikumu izpildi uzrauga sacensību tiesneši, kas sportistus, kuri noteikumus neievēro, brīdina un diskvalificē. Soļošana notiek ārpus stadiona, tomēr finišs parasti vieglatlētikas stadionā.
Vasaras olimpiskajās spēlēs ir divas soļošanas distances: 20 kilometru soļošana (vīriešiem un sievietēm) un 50 kilometru soļošana (tikai vīriešiem). Savukārt, Pasaules čempionātā vieglatlētikā gan 20, gan 50 kilometru soļošanas distanci veic gan vīrieši, gan sievietes.
Eiklīda ģeometrija

Eiklīda ģeometrija ir plaknes un telpisku figūru izpēte, kurā tiek izmantotas Aleksandrijas grieķu matemātiķa Eiklīda darbā "Elementi" apkopotās aksiomas un teorēmas. Parasti to apgūst skolas matemātikas mācību kursā. Formāli Eiklīda ģeometriju savā 1899. gada darbā vācu matemātiķis Dāvids Hilberts aprakstījis izveidotajā aksiomātikā. Līdz 19. gadsimta otrajai pusei ar terminu "ģeometrija" tika saprasta Eiklīda ģeometrija, jo tad vēl nepastāvēja neeiklīda ģeometrijas.
Viena no svarīgākajām aksiomām, kas Eiklīda ģeometriju atšķir no daudzām neeiklīda ģeometrijām, ir paralēlo taišņu aksioma, kas nosaka, ka "caur punktu C ārpus taisnes t var novilkt ne vairāk kā vienu taisni, kas paralēla t un atrodas plaknē, kuru nosaka A un t".
2018. gada Bērnu Eirovīzijas dziesmu konkurss

Norises vieta

2017. gada 15. oktobrī EBU paziņoja, ka konkurss notiks Baltkrievijas  galvaspilsētā Minskā. Šī bija otrā reize, kad Baltkrievija rīko konkursu, iepriekš rīkojot 2010. gada Bērnu Eirovīzijas dziesmu konkursu.
2017. gada 21. novembrī Baltkrievijas premjerministra vietnieks Vasīlijs Žalko apstiprināja, ka konkurss notiks 2018. gada novembrī 2010. gada konkursa norises vietā Minskas Arēnā Baltkrievijas galvaspilsētā Minskā. Tomēr 2017. gada 26. novembrī tika paziņots, ka konkursa norises vieta vēl nav zināma, un arēna ir tikai viena no iespējamajām rīkotājarēnām. 2018. gada 18. martā tomēr tika apstiprināts, ka konkurss notiks Minskas Arēnā, Minskā, Baltkrievijā.
Viktors Dombrovskis

Biogrāfija

Viktors Dombrovskis piedzima 1889. gada 19. novembrī. 1920. gadā ievēlēts Latvijas Satversmes sapulcē no Latvijas Sociāldemokrātiskās strādnieku partijas saraksta. Frakcijai šķeļoties, Dombrovskis pievienojās mazākuma frakcijai (vēlākajai Mazinieku partijai).
1922. un 1925. gadā kandidējis Saeimas vēlēšanās no Mazinieku partijas saraksta.
Eilenburga

Vēsture

Rakstos pirmoreiz minēta 961. gadā. Vēsturiski būdama Saksijas pilsēta, pēc Vīnes kongresa tika iekļauta Prūsijas teritorijā, un attīstījās kā tekstilrūpniecības centrs. 1850. gadā Eilenburgā tika nodibināts pirmais pārtikas kooperatīvs Vācijā (Eilenburger Lebensmittelassociation), bet 1852. gadā kopā ar netālo Dēličas pilsētu - pasaulē pirmais kredītu kooperatīvs. 1887. gadā pilsētā tika nodibināta "Vācu celulioda fabrika" (Deutsche Celluliod-Fabrik). Eilenburga tika smagi nopostīta Otrā pasaules kara beigu posmā. Pēc Otrā pasaules kara iekļāvās VDR. 2002. gadā pilsēta cieta Muldes plūdos.

Cilvēki

Eilenburga ir mūziķa Franča Abta (Franz Abt, 1819-1885) un zoologa Kārļa Mēbiusa (Karl Möbius, 1825-1908) dzimtā pilsēta.
Mikroformāti

Mikroformāti ir iezīmes, kas ļauj pierakstīt semantiku HTML (vai XHTML) tīmekļa lappusēs. Tas ļauj programmām "saprast" tīmekļa lappusēs esošo saturu, kas noformēts izmantojot mikroformātus.
Mikroformāti tiek realizēti izmantojot trīs HTML valodas atribūtus: class, rel un rev.
Microsoft  un citi uzņēmumi ir paziņojuši par vēlmi ieviest mikroformātu atbalstu savos nākamajos projektos.
Latvijas Sarkanā Krusta Jaunatne

Latvijas Sarkanā Krusta Jaunatne (LSKJ) ir daļa no vispasaules Sarkanā Krusta un Sarkanā Pusmēness kustības un kopš 1923. gada Paula Gailīša vadībā darbojās kā Latvijas Sarkanā Krusta organizācija jauniešiem. Šobrīd Latvijā ir 23 Latvijas Sarkanā Krusta Jaunatnes nodaļas, tādējādi tā ir viena no lielākajām jaunatnes organizācijām Latvijā.
Korīne Ermē

Karjera

Viņas karjera sākās 1974. gadā, kad viņa ieguva vairākas uzvaras dažādos dziesmu konkursos.
1979. gadā viņa sāk sadarbību ar ierakstu kompāniju 45s Grey viena no pirmajām šajā kompānijā ierakstītajām dziesmām Le blouson gris/ La ville où je vis (kas ātri vien guva panākumus), šajā laikā Bernards Estardī izdzirdēja Korīnes balsi un piedāvāja viņai vienu no vadošajām lomām muzikālajā komēdijā 36 Front Populaire.

1980. gadi — 1990. gadi

1983. gadā viņa pārstāvēja Luksemburgu 1983. gada Eirovīzijas dziesmu konkursā un ieguva 1. vietu ar dziesmu Si la vie est cadeau (Žana Pjēra Millera mūzikas un Alana Garcias teksts), dziesma kopā ieguva 142 punktus.
Pēc uzvaras Eirovīzijā tika izdots albums, kurā tika iekļautas tikai divas dziesmas, taču šis albums neguva tik lielus panākumus, kā viņas 1974. gada singls.
Pēc šīs neveiksmes dziedātāju pameta  viņas producents Haims Sabans.
1989. gadā Korīne Ermē ierindojas Top 50 15. vietā ar dziesmu Draw me un saņem Grammy balvu 1990. gadā.
Pašaizdegšanās temperatūra

Pašaizdegšanās temperatūra ir minimālā temperatūra, kuru sasniedzot noteiktos apstākļos notiek materiāla pašaizdegšanās bez ārēja aizdedzināšanas avota, tāda kā liesma vai dzirkstele, iedarbības (tiek sasniegta degšanas reakcijas aktivācijas enerģija).

Interesanti fakti

Reja Bredberija zinātniskās fantastikas romāna nosaukums "451 grāds pēc Fārenheita" ir nepareizs, jo papīra pašaizdegšanās temperatūra ir nevis 451 °F jeb 233 °C, bet gan 450 °C (tomēr daži papīra veidi var uzliesmot zemākā temperatūrā).
Skaistkalnes pagasts

Daba

Atrodas Viduslatvijas zemienes Upmales paugurlīdzenuma dienviddaļā. Teritorijas virsmas augstums mainās no 30 m vjl. ziemeļrietumos līdz 50 m austrumos un dienvidaustrumos. Virsma viegli viļņota.

Upes

Iecava, Mēmele, Rukšupīte.

Ezeri

Baltezers, Lielais Melnezers, Mazais Melnezers.

Vēsture

Tagadējā Skaistkalnes pagasta teritorija atrodas senajā Medenes zemē. 
Nosaukums radies no novada pirmā lēņa īpašnieka Hermaņa Šēnberga (no vācu: Schönberg — "skaists kalns") vārda. Līdz 1925. gadam pagastu sauca Šenbergas pagasts. 
Mūsdienu Skaistkalnes pagasta teritorijā vēsturiski atradās Ānmēmeles muiža (Gut Hahns-Memelshof, Mēmele), Jaunsaules muiža (Gut Neu-Rahden, Saules), Šēnbergas muiža (Gut Schönberg, Skaistkalne).
1935. gadā pagasta platība bija 87,8 km². 1945. gadā pagastā izveidoja Skaistkalnes un Augšmēmeles ciema padomes, bet pagastu 1949. gadā likvidēja. 1951. gadā Skaistkalnes ciemam pievienoja Augšmēmeles ciema kolhoza "Skaistkalne" teritoriju. 1963. gadā pievienoja Jaunsaules ciemu, bet Skaistkalnes ciema kolhoza "Jaunā gvarde" teritoriju iekļāva Kurmenes ciemā. 1977. gadā daļa teritorijas pievienota Vecsaules ciemam. 1990. gadā ciemu reorganizēja par pagastu. 2009. gadā pagastu kā administratīvo teritoriju iekļāva Vecumnieku novadā.

Apdzīvotās vietas

Kalnakrogs, Kalnamuiža, Mēmele, Putni, Skaistkalne.
29. šaha olimpiāde

29. šaha olimpiāde notika no 1990. gada 16. novembra līdz 4. decembrim Dienvidslāvijas, tagad Serbijas, pilsētā Novisadā.

Vispārīgs apskats

Olimpiādē piedalījās 108 vīriešu un 65 sieviešu komandas.
Spēles reglaments: Šveices sistēma, 14 kārtas. Apdomas laiks: pirmās 2 stundās 40 gājieni, katrā nākamajā stundā 20 gājieni.
Ieņemtās vietas noteica: 1) iegūtie punkti; 2) Buholca punkti (BP); 3) komandu punkti.
Oskars Leimanis

Dzīvesgājums

Dzimis 1891. gada 11. decembrī Tūjas pagastā. Līdz 1940. gada Latvijas okupācijai bija Latvijas Dzelzceļu virsvaldes darbinieks.
Vācu okupācijas laikā iecelts par Latvijas ģenerālapgabala pašpārvaldes tehnikas un satiksmes ģenerāldirektoru.
Otrā pasaules kara beigās devās bēgļu gaitās uz Vāciju, vēlāk uz ASV.
Miris 1969. gada 28. maijā Mičiganas štatā, ASV.